ההצבעה בקהילת העורכים של ויקיפדיה העברית על גורל הערך על דפנה מאיר הי"ד הסתיימה הבוקר (שני) סמוך לשעה 8:00.

בסיום ההצבעה תמכו 39 עורכים בהסרת הערך ואילו 29 עורכים תמכו בהשארתו. בעקבות תוצאות ההצבעה הוסר הערך מהאנציקלופדיה המקוונת.

הדיון על ההסרה נפתח בטיעון שויקיפדיה איננה מיזם הנצחה, ועל כן אין מקום לקיומו של ערך מיוחד על דפנה מאיר בויקיפדיה.

בראשית הדיון כתב העורך שפתח את הצבעת המחיקה, "לא יתכן שיהיו קרבנות טרור או חיילים שנפלו בקרב שיקבלו ערך ואחרים שלא. היות שהוחלט שאין מקום להנצחה בוויקיפדיה חשוב למחוק את הערך הזה".

בדיון עלו גם שורה ארוכה של טענות נגד, ובתוכן הטענה לפיה בויקיפדיה מופיעים ערכים על שורה של חללי צה"ל וחללי טרור, בתוכם למשל רועי קליין הי"ד.

אחד התומכים בהשארת הערך כתב בדיון, "אני אישית רואה שדפנה מאיר עומדת ברשות עצמה בקריטריונים של כתיבת ערך על חלל מערכות איבה או אף אישיות מפורסמת. בפרט 'חללים אשר לנפילתם הייתה חשיבות ציבורית יוצאת דופן, שעמדה במבחן הזמן (שנה לפחות).

''חשיבות שכזו יכולה להיות, למשל, במקרה של חלל שבעקבות מותו יצאו לפעולת תגמול, למבצע צבאי משמעותי או לפעילות מדינית או פוליטית חשובה; מי ששמו או האירוע שבו נפל הפך לסמל תרבותי, וכדומה'. אני אישית גם חושב שמפעל חייה ופועלה עונים על החשיבות בזכות עצמם. אך אין ספק שגם מותה והשפעות מותה והעובדה שהפכה לסמל תרבות מוסיפים לחשיבות".